ประกาศมหาวิทยาลัยนวมินทราธิราช เรื่อง ตราสัญลักษณ์ประจำมหาวิทยาลัยนวมินทราธิราช พ.ศ. 2557

ประกาศมหาวิทยาลัยนวมินทราธิราช

ประกาศมหาวิทยาลัยนวมินทราธิราช
เรื่อง
ตราสัญลักษณ์ประจำมหาวิทยาลัยนวมินทราธิราช
พ.ศ. ๒๕๕๗

โดยที่ได้มีการตราพระราชบัญญัติเปลี่ยนชื่อมหาวิทยาลัยกรุงเทพมหานครเป็นมหาวิทยาลัยนวมินทราธิราช
พ.ศ. ๒๕๕๖ ให้เปลี่ยนชื่อมหาวิทยาลัยกรุงเทพมหานครเป็นมหาวิทยาลัยนวมินทราธิราช
แล้ว

อาศัยอำนาจตามความในมาตรา ๒๑ (๒) และมาตรา ๖๕
แห่งพระราชบัญญัติมหาวิทยาลัยนวมินทราธิราช พ.ศ. ๒๕๕๓ สภามหาวิทยาลัยนวมินทราธิราช
ในการประชุมครั้งที่ ๓/๒๕๕๗ เมื่อวันที่ ๒๐ มีนาคม ๒๕๕๗ จึงออกประกาศไว้ ดังนี้

ข้อ ๑  ประกาศนี้เรียกว่า ประกาศมหาวิทยาลัยนวมินทราธิราช เรื่อง
ตราสัญลักษณ์ประจำมหาวิทยาลัยนวมินทราธิราช พ.ศ. ๒๕๕๗

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ยกเลิกประกาศมหาวิทยาลัยกรุงเทพมหานคร
เรื่อง ตราสัญลักษณ์ประจำมหาวิทยาลัยกรุงเทพมหานคร ลงวันที่ ๑๙ พฤศจิกายน พ.ศ.
๒๕๕๓ และให้ใช้ประกาศฉบับนี้แทน

ข้อ ๔  ตราสัญลักษณ์มหาวิทยาลัยนวมินทราธิราช
กำหนดดังภาพท้ายประกาศนี้ โดยมีข้อความ รูปลักษณ์ ความหมาย ขนาด
วัสดุที่ใช้สร้างและการใช้ประทับกำกับ ดังนี้
ลักษณะและความหมายของเครื่องหมาย เป็นสัญลักษณ์ประจำมหาวิทยาลัย
ใช้ตามสัญลักษณ์ของกรุงเทพมหานคร ดังนี้
สัญลักษณ์พระอินทร์ทรงช้างเอราวัณ ภาพพระอินทร์ทรงช้างเอราวัณ
เป็นภาพจำลองจากฝีพระหัตถ์ของพลเอกสมเด็จพระเจ้าบรมวงศ์เธอเจ้าฟ้ากรมพระยานริศรานุวัดติวงศ์
ซึ่งได้เขียนทูลเกล้าถวายพระบาทสมเด็จพระมงกุฎเกล้าเจ้าอยู่หัวในวาระดิถี ๖๐
พรรษาของพระองค์ โดยมีความหมายถึง การบำบัดทุกข์ บำรุงสุขแก่ท้องถิ่นอย่างเหมาะสม
ตราพระอินทร์ทรงช้างเกี่ยวข้องกับกรุงเทพมหานคร เพราะว่า
กรุงเทพเป็นเมืองเทวดาของพระอินทร์ดังปรากฏตามชื่อเมือง ซึ่งรัชกาลที่ ๑
ได้พระราชทานว่า กรุงเทพมหานครบวรรัตนโกสินทร์ และรัชการที่
๕ ทรงแก้สร้อยชื่อเมืองเป็น กรุงเทพมหานครอมรรัตนโกสินทร์
ก็คือโกสิน สนธิกับอินทร์ ซึ่งหมายถึงพระอินทร์
สาเหตุที่ยกกรุงเทพมหานครเป็นเมืองพระอินทร์ สันนิษฐานว่า เพราะคำว่า
รัตนโกสินทร์ คือ แก้วของพระอินทร์
อันได้แก่พระพุทธมหามณีรัตนปฏิมากร (พระแก้วมรกต)
ซึ่งมีสีเขียวเหมือนสีกายของพระอินทร์
เมืองของพระแก้วมรกตจึงเป็นเมืองของพระอินทร์
รูปพระอินทร์ ที่เป็นตรากรุงเทพมหานครนั้น ถือวชิราวุธ
หรืออาวุธที่เป็นสายฟ้าเป็นอาวุธประจำพระองค์
ทั้งนี้เพราะพระอินทร์มีหน้าที่ขับไล่ประหารอสูรหรือฤาษีที่ทำความมืดมัวแก่โลก กล่าวคือ
เมื่อฤาษีบำเพ็ญตบะจนโลกมืดมัว ฝนไม่ตกตามฤดูกาล
พระอินทร์จะทรงใช้สายฟ้าหรือใช้นางอัปสรไปยั่วยวนทำลายตบะฤาษี ฝนจะตก
ท้องฟ้าแจ่มใส เกิดแสงสว่างและความชุ่มชื้นดังเดิม ดังนั้น
รูปพระอินทร์ทรงช้างเอราวัณบนก้อนเมฆ จึงมีความหมายในการบำบัดทุกข์บำรุงสุขแก่ปวงประชา
ด้านบนของตราสัญลักษณ์ เป็นคำอักษรภาษาบาลี คำว่า วิชชฺา อุปปตตํ เสฏฺฐา แปลว่า การเกิดปัญญาประเสริฐกว่าเกิดสิ่งใด ๆ
ส่วนด้านล่างเป็นอักษรไทย คำว่า มหาวิทยาลัยนวมินทราธิราช

ข้อ ๔  สีประจำมหาวิทยาลัย
สีเขียวเข้ม

ข้อ ๕  การใช้ ตรา
เครื่องหมาย หรือสัญลักษณ์ตามข้อ ๔ เพื่อการค้า
หรือใช้สิ่งดังกล่าวที่มิใช่เพื่อประโยชน์ของมหาวิทยาลัย
หรือส่วนงานของมหาวิทยาลัย ต้องได้รับอนุญาตเป็นหนังสือจากมหาวิทยาลัย

ข้อ ๖  ให้อธิการบดีเป็นผู้รักษาการให้เป็นไปตามประกาศนี้
และมีอำนาจวินิจฉัย คำวินิจฉัยของอธิการบดีให้ถือว่าเป็นที่สิ้นสุด

ประกาศ
ณ วันที่ ๒๗ มีนาคม พ.ศ. ๒๕๕๗
ศาสตราจารย์คลินิก
นายแพทย์ปิยะสกล  สกลสัตยาทร
นายกสภามหาวิทยาลัยนวมินทราธิรา

[เอกสารแนบท้าย]

๑. ภาพท้ายประกาศมหาวิทยาลัยนวมินทราธิราช
เรื่อง ตราสัญลักษณ์ประจำมหาวิทยาลัยนวมินทราธิราช พ.ศ. ๒๕๕๗

(ดูข้อมูลจากภาพกฎหมาย)

ปริยานุช/ผู้จัดทำ
๒๑ เมษายน ๒๕๕๗

โชติกานต์/ผู้ตรวจ
๒๑ เมษายน ๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๖๓ ง/หน้า ๑๘/๑๗ เมษายน ๒๕๕๗